Mens tsunami-katastrofen i Japan fylder medierne i øjeblikket, så samlede Folkekirkens Nødhjælp ind til verdens sultne. Og noget tyder på, at de ikke bliver glemt - i hvert fald ikke i Skørping.

Dagens sogneindsamling gik til verdens fattigste i kampen mod sult. En kamp som flere i Skørping var klar til at støtte op omkring. Helt præcis kom 42 indsamlingsbøsser på gaden, og indsamlerne var klar til at slå sidste års rekord på 20.032 kroner. Og indsamlerne fik opbakning fra borgerne. Resultatet blev 25.399 kroner, og det er 25 procent højere end 2010. - Det her er det bedste år, vi har haft, så det fortsætter vi bare med de næste år, sagde en glad indsamlingsleder i Skørping Sogn, Birgit Brynildsen, til TV2/Nord, da resultatet blev kendt. På landsplan og i hele Nordjylland var der dog mindre gode nyheder. Folkekirkens Nødhjælp samlede omkring 15 millioner kroner ind - det er en lille tilbagegang i forhold til sidste år. Tendensen er også synlig i Nordjylland. Her er der også tale om en lille tilbagegang - bare ikke i Skørping.